Jamera

**Jamera Oy** oli suomalainen yritys, joka välitti etenkin lukion käytettyjä oppikirjoja. Suomalainen Kirjakauppa osti Jameran vuonna 2018. Kun oppilaitokset vuodesta 2021 alkaen alkoivat tarjota toisen asteen opiskelijoille oppikirjat maksutta, Jameran liiketoiminnasta katosi suuri osa, ja Jamera lopetti toimintansa vuoden 2022 lopulla.

## Historia
Yritys perustettiin vuonna 2001 Espoossa Jamera Networks -nimellä ja sen yritysideana oli alusta lähtien lukion oppikirjojen osto ja myynti. Yrityksen perustivat Teknillisessä korkeakoulussa tuotanto­taloutta opiskelleet Risto Pietilä, Heikki Laamanen ja Pekka Pirhonen. Pietilä sai yrityksestä kuitenkin potkut sen alkuvuosina.

Vuosi aloittamisensa jälkeen syksyllä 2002 yrityksellä oli noin 23 000 lukiolaista yhteistyökumppaneinaan ja noin 70 yhteistyölukiota, joihin se opiskelujaksojen alkaessa meni myymään kirjoja. Yrityksellä oli tällöin myymälä- ja varastotilat Helsingissä, Turussa ja Tampereella sekä 40 työntekijää, joista suurin osa oli osa-aikaisia. Yrityksen varatoimitusjohtaja Pekka Pirhonen kuvasi tuolloin, että kierrätyksen ansiosta Jamera pystyi myymään kirjat 25–55 prosenttia halvemmalla kuin kilpailijansa. Jamera myös osti kirjat käteisellä, mikä teki siitä kirjoja myyville lukiolaisille kilpailijoita houkuttelevamman vaihtoehdolle.

Vuonna 2004 kilpailu kierrätyskirjojen markkinoille kiristyi, kun maan suurin uusien oppikirjojen myyjä Suomalainen Kirjakauppa aloitti käytettyjen lukiokirjojen myynnin. Tämän lisäksi esimerkiksi Lukiolaisten Kirjakauppa osti ja myi käytettyjä oppikirjoja verkkokaupan välityksellä. Sillä hetkellä toimitusjohtajana toiminut Pekka Pirhonen arvioi Jamera Networksin kierrättävän vuodessa runsaat satatuhatta lukiolaisten oppikirjaa.

Jameran työntekijät Janne Maaninka, Anne Maaninka sekä Tuomas Lappalainen ostivat haasteellisessa tilanteessa olleen yrityksen itselleen vuonna 2006. Reilu vuosikymmen myöhemmin Janne Maaninka arvioi, että yrityksen tilanne parani tämän jälkeen panostamalla asiakaspalveluun ja toiminnan tehokkuuteen. Yritys muutti toimintatapojaan asiakkaiden tarpeiden mukaisiksi. Tämän lisäksi Jameran kuusi myymälää alkoivat toimia sen verkkokaupan varastoina, jolloin myymälöiden työntekijöillä oli näkyvyys yrityksen koko toimintaan, ja he hoitivat yrityksen asiakaspalvelun itse.

Vuonna 2010 yritys ylsi 2,4 miljoonaan euron liikevaihtoon ja sen päätoimipaikka oli vaihtunut Jyväskylään. Kyseisen vuoden talouslukujen perusteella yritys luokiteltiin Suomen neljänneksi parhaaksi yritykseksi Kauppalehden tekemässä Menestyjät-selvityksessä.

Vuonna 2012 kolmesta yrityksestä koostuva Jamera-ketju ylsi liikevaihdossa jo yli 9 miljoonaan euroon. Yritys toimi tällöin Jyväskylässä, Helsingissä, Lahdessa, Oulussa ja Tampereella. Tällöin eniten kasvoi sen aloittama ammattioppilaitoksissa käytettävien kirjojen myynti.

Vuonna 2018 Otava-konserniin kuuluva Suomalainen Kirjakauppa osti Jameran 1.6.2018 voimaan tulleella kaupalla. Kaupan kohteena olivat Jameran koko liiketoiminta mukaan lukien myymälät Helsingissä, Lahdessa, Tampereella, Jyväskylässä ja Oulussa sekä Jamera-verkkokauppa. Edellisenä vuonna yrityksen liikevaihto oli ollut 14 miljoonaa euroa ja se oli työllistänyt 80 työntekijää. Verkkokaupan osuus yrityksen myynnistä oli 30 prosenttia. Kauppalehden analyytikon Ari Rajalan mukaan Jamera oli taloudellisten lukujen perusteella loistavassa kunnossa vuonna 2018 tapahtuneen kaupan aikaan.

Yrityksen toimintaan vaikutti merkittävästi laajennetun oppivelvollisuuden uudistus. Uudistus astui voimaan vuonna 2021, minkä jälkeen oppivelvollisuus alkoi jatkua siihen asti, kunnes nuori täytti 18 vuotta tai kun hän tätä ennen suoritti toisen asteen tutkinnon. Oppivelvollisuuden laajenemisen myötä toisen asteen koulutuksesta tuli oppivelvollisille maksutonta, mikä tarkoitti myös oppikirjojen maksuttomuutta. Jameran silloisen toimitusjohtajan Hanna Haukkapään mukaan 40–50 prosenttia sen vuoden liikevaihdosta tuli jäämään pois, kun toisen asteen aloittavat opiskelijat saivat oppimateriaalinsa maksutta. Hän arvioi tuolloin, että Jameralla olisi pari vuotta myyntiä toisen ja kolmannen vuoden opiskelijoille, mutta  sen jälkeen yritys tarvitsisi vaihtoehtoisia liiketoimintamalleja.

Vuoden 2022 syksyllä Haukkapää kertoi, että korvaavaa liiketoimintaa oli tutkittu, mutta sen oli todettu olevan hankalaa Jameran yritysrakenteen takia. Tämän vuoksi liiketoiminta oli päätetty lopettaa kokonaan. Yrityksellä oli tällöin enää kaksi myymälää ja alle 20 työntekijää. Jameran ohella oppikirjoja koskeva uudistus vaikutti koko kirjakauppa-alaan, ja kirjakaupat jäivät laajalti kuntien ja kuntayhtymien hankintaketjujen ulkopuolelle. Jameran toiminta lakkasi vuoden 2022 lopussa.

## Lähteet